«Girls»-skaper får millioner for bokavtale
Det melder nyhetsbyrået AP. Dunham har inngått en avtale med forlagsgiganten Random House, som også gir ut bøkene til Jo Nesbø, for en essaysamling med navn «Not That Kind of Girl: A Young Woman Tells You What She's Learned».Boken skal ifølge en pressemelding fra forlaget inneholde ærlige og morsomme råd om alt fra sex til reise og jobb. Dunham sier hun gleder seg til å skrive en ettertenksom og personlig bok. Random House vil ikke gå ut med hvor mye de har betalt for rettighetene, men ifølge AP skal det ha vært bud på over 20 millioner kroner som har blitt overgått. Lena Dunham var nominert til hele fire Emmy-priser tidligere i høst, for HBO-serien «Girls». Dunham er selv produsent, regissør, forfatter og skuespiller i serien.«Girls» handler om fire single damer i New York. Parallellene til «Sex og singelliv» er selvsagt mange, men disse jentene er yngre og hippere og fabulous-faktoren er ikke i nærheten så høy. Dunham har tidligere fått skryt for at hun er villig til å vise fram kroppen sin foran kamera i en protest mot presset fra Hollywood om at damer skal være tynne. I Norge sendes serien på CMore.
Forlagene har kjempet for underskriften til komiker Lena Dunham (26). Nå får hun et tosifret millionbeløp for å skrive bok.